«Ούτε τη φορολογική μου δήλωση δεν έφτιαχνα μόνη μου. Τώρα τα μαθαίνω» παραδέχθηκε προκαλώντας έκπληξη στους βουλευτές η αρμόδια αναπληρώτρια υπουργός για θέματα φορολογίας Νάντια Βαλαβάνη.

Η παραδοχή της κυρίας Βαλαβάνη έγινε κατά τη συζήτηση της Πράξης Νομοθετικού Περιεχομένου (δεύτερης κατά σειρά) που κατάθεσε η κυβέρνηση στην Βουλή. Περιέχει ρύθμιση οφειλών και γενναία μείωση προσαυξήσεων και προστίμω, ενώ στην ίδια ρύθμιση υπάρχουν και διατάξεις για την επιχορήγηση της Ελληνικής Βιομηχανίας Ζάχαρης.

Το κυβερνητικό στέλεχος προχώρησε και σε νέες αποκαλύψεις παραδεχόμενη ότι το αντικείμενο των σπουδών της δεν σχετίζεται με ζητήματα φορολογίας και πως η ίδια τώρα μαθαίνει τον Κώδικα Φορολογίας.

Η επίθεση του Μιλτιάδη Βαρβιτσιώτη με αφορμή την παραδοχή της ότι ούτε τη φορολογική της δήλωση δεν ήξερε να φτιάχνει οδήγησε την αναπληρώτρια υπουργών Οικονομικών σε νέες διευκρινήσεις για την προσωπική της διαδρομή.

«Στα νιάτα μου είχαμε τόσο ριζοσπαστικές ιδέες που θέλαμε μια ημέρα να είναι μέλος του υπουργικού συμβουλίου μια μαγείρισσα, αρκεί να είναι έντιμη» ανέφερε.

Εξήγησε ότι εκείνη είναι οικονομολόγος και ο τομέας της είναι η μακροοικονομία.

«Στην καρέκλα μου έκατσαν άνθρωποι που ήξεραν πιο πολλά από μένα αλλά εφαρμόζοντας συλλογικές πολιτικές οδήγησαν τη χώρα στα σημερινά αδιέξοδα» υποστήριξε και πρόσθεσε ότι η εμπειρία της δεν προέρχεται από την ΑΣΟΕΕ που αποφοίτησε αλλά από την 40χρονη θητεία της στο εργατικό και λαικό κίνημα.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr